Ο **Χρήστος Παπανικολάου**, γεννημένος στην Θεσσαλονίκη στις 10 Ιανουαρίου 1985, είναι Έλληνας διεθνής καλαθοσφαιριστής. Έχει ύψος 1,90 m και αγωνίζεται στην θέση του πόιντ γκαρντ με την ομάδα της ΑΕ Λάρισας.

Καριέρα
-------

Ο Παπανικολάου ξεκίνησε να αγωνίζεται από τις ακαδημίες του Άρη Θεσσαλονίκης και αγωνίστηκε με την ανδρική ομάδα των "κίτρινων" την 1 Φεβρουαρίου 2003 στην εκτός έδρας νίκη του Άρη κατά του Ιωνικού Ν.Φ. με 85-101. Πιο πριν, είχε συμμετάσχει σε 15 αγώνες της εθνικής ομάδας παίδων, με καλύτερη του εμφάνιση αυτήν κατά της ομάδας του Ισραήλ, όπου η Ελλάδα κέρδισε με 106-75 για το πανευρωπαϊκό πρωτάθλημα του 2001, με τον Παπανικολάου να σημειώνει 17 πόντους.

Το καλοκαίρι του 2003 υπέγραψε στην ομάδα των Τρικάλων, με την οποία αγωνίστηκε στην Β' Εθνική κατηγορία σε 25 αγώνες πετυχαίνοντας 212 πόντους.

Τον Ιούλιο του 2005, συμμετείχε στο πανευρωπαϊκό πρωτάθλημα νέων με την αντίστοιχη ελληνική ομάδα, με προσωπικό του ρεκόρ τους 11 πόντους στην ήττα από το Ισραήλ με 51-60.

Την επόμενη σεζόν, μεταγράφηκε στην Ξάνθη, η οποία κατέλαβε την δέκατη θέση στο πρωτάθλημα της Α2 εθνικής κατηγορίας, με τον Παπανικολάου να αγωνίζεται σε 17 αγώνες. Ακολούθησε η μεταγραφή του στην ΜΕΝΤ, όπου παρέμεινε για δύο χρόνια παίζοντας σε 53 παιχνίδια της Α2 και πετυχαίνοντας 231 πόντους.

Το καλοκαίρι του 2007, συμφώνησε με την ομάδα της ΑΕ Λάρισας και αγωνίστηκε και πάλι στην Α1 εθνική κατηγορία. Με την Λάρισα έπαιξε σε 14 αγώνες για το πρωτάθλημα του 2007-08, βοηθώντας την θεσσαλική ομάδα να παραμείνει στην κατηγορία. Την επόμενη χρονιά, οι "βυσσινί" κατετάγησαν τελευταίοι και υποβιβάστηκαν, με τον Παπανικολάου να παίρνει μεγαλύτερο χρόνο συμμετοχής, αγωνιζόμενος σε 24 παιχνίδια και πετυχαίνοντας 100 πόντους.

Το καλοκαίρι του 2009, επέστρεψε στην ομάδα του Άρη, αλλά αγωνίστηκε σε μόλις τρεις αγώνες της περιόδου 2009-10. Στην συνέχεια, μεταγράφηκε στην Καβάλα κατακτώντας την έκτη θέση του πρωταθλήματος.

Τον Δεκέμβριο του 2011, υπέγραψε στην ομάδα του ΟΦΗ, με τον οποίο κατέλαβε την έβδομη θέση της Α2 για την σεζόν 2011-12. Την επόμενη χρονιά, μεταγράφηκε στην ΧΑΝΘ και το 2014 στην Ασπίδα Ξάνθης, με την οποία αγωνίστηκε στο πρωτάθλημα της Β' εθνικής.

Το καλοκαίρι του 2015, επέστρεψε στην ΑΕ Λάρισας.

Παραπομπές
----------

1. ↑  ΕΝΔΙΑΦΕΡΟΥΝ | Αθλητισμός | Η ΚΑΘΗΜΕΡΙΝΗ
2. ↑  «ΠΑΝΕΥΡΩΠΑΙΚΟ ΠΑΙΔΩΝ 2001 13-07-2001 / ΡΙΓΑ ΕΛΛΑΔΑ 106 - 75 ΙΣΡΑΗΛ». Αρχειοθετήθηκε από το πρωτότυπο στις 23 Σεπτεμβρίου 2020. Ανακτήθηκε στις 22 Οκτωβρίου 2015.
3. ↑  «ΠΑΝΕΥΡΩΠΑΙΚΟ ΝΕΩΝ ΑΝΔΡΩΝ 2005 12-07-2005 / ΜΟΣΧΑ ΕΛΛΑΔΑ 51 - 60 ΙΣΡΑΗΛ». Αρχειοθετήθηκε από το πρωτότυπο στις 2 Απριλίου 2016. Ανακτήθηκε στις 22 Οκτωβρίου 2015.
4. ↑  Η πορεία της Ξάνθης στην Α2... | Basket A2
5. ↑  Ο Χρήστος Παπανικολάου υπέγραψε με την ΚΑΕ Αρης για δύο χρόνια
6. ↑  Με Έλληνες και Κοστόβ - Καβάλα - SPORT 24
7. ↑  «Ανακοίνωσε Παπανικολάου ο ΟΦΗ | Onsports.gr». Αρχειοθετήθηκε από το πρωτότυπο στις 11 Μαΐου 2012. Ανακτήθηκε στις 22 Οκτωβρίου 2015.
8. ↑  «ΧΑΝΘ: Απέκτησε Παπανικολάου και Ζιάκα Basketworld.gr». Αρχειοθετήθηκε από το πρωτότυπο στις 18 Σεπτεμβρίου 2020. Ανακτήθηκε στις 22 Οκτωβρίου 2015.
9. ↑  «Ο Χρήστος Παπανικολάου στην Ασπίδα Ξάνθης». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 22 Οκτωβρίου 2015.
10. ↑  «Στα «βυσσινί» Παπανικολάου, Αθανασόπουλος - Ελευθερία». Αρχειοθετήθηκε από το πρωτότυπο στις 6 Μαρτίου 2016. Ανακτήθηκε στις 22 Οκτωβρίου 2015.

Πηγές
-----

* Παίρνει βοήθεια στον "άσο"[*νεκρός σύνδεσμος*]
* Παίκτης: Παπανικολάου Χρήστος | Καριέρα παίκτη μπάσκετ[*νεκρός σύνδεσμος*]

Εξωτερικοί σύνδεσμοι
--------------------

* Χρήστος Παπανικολάου, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).